Държавен вестник, бр. 78, 2011 г., стр. 47

БРОЙ  78	
Д Ъ Р Ж А В Е Н  В Е С Т Н И К 	
СТР.  47  
Едновременно с подаване на заявлението за промяна на участие се подписва и осигурителен договор 
с „новото“ дружество. Осигурителното Ви правоотношение с дружеството, в чийто фонд сте осигурен 
(„старото“ дружество), се прекратява и договорът Ви с „новото дружество“ влиза в сила в деня на  прех­
върляне на средствата Ви по сметката на фонда, управляван от „новото“ дружество.
Лицето, което приема заявлението, е длъжно да му постави входящ номер и да попълни в него и 
в осигурителния договор определените за дружеството данни. Служителят на дружеството е длъжен да 
удостовери приемането с име, длъжност и подпис, а осигурителният посредник – с име, служебен номер 
и подпис, и да Ви върне екземпляр от заявлението и от договора. При подаване на електронно заявление, 
електронно копие от него и от осигурителния договор, подписани с електронния подпис на дружеството, 
ще бъдат изпратени на Вашия e-mail адрес.
4. Разглеждане на заявлението от дружеството, управляващо фонда, в който сте осигурен
 „Старото“ дружество няма да приеме заявлението Ви, ако то е без нотариална заверка на подписа 
(съответно – електронното заявление не е подписано с квалифициран електронен подпис), с непопълнени 
или неправилно попълнени данни. В такъв случай „новото“ дружество е длъжно да анулира заявлението 
Ви и да Ви уведоми за това в 7-дневен срок с писмо с обратна разписка или чрез осигурителен посредник 
писмено срещу подпис (съответно – по електронен път с електронен подпис).
„Старото“ дружество ще откаже да прехвърли Вашите средства,  когато: 
– нямате право на прехвърляне съгласно т. 2; 
– е получило от две или повече пенсионноосигурителни дружества заявления за промяна на Вашето 
участие.  
Извън това „старото“ дружество може да откаже да разгледа заявлението Ви, когато:
– Вашите имена или ЕГН не съвпадат с актуални данни в документите, с които то разполага, и към 
заявлението не са приложени документите, удостоверяващи промяна в личните данни; 
– в заявлението не е отбелязано изрично основанието за промяна на участие.
Отказът на „старото“ дружество се изпраща до „новото“ дружество, от което имате право да получите 
заверено (съответно – електронно) копие от заявлението, съдържащо мотивите за отказа. 
5. Подаване на възражение срещу отказ за промяна на участие
Заявлението Ви ще бъде разгледано след изтичането на календарното тримесечие, през което сте го 
подали, с оглед изискването фондовете да постигат минимална доходност, която се определя на тримесе­
чие. В началото на месеца, следващ това тримесечие, проверете в „новото“ дружество дали заявлението 
Ви е уважено. В случай на отказ можете да подадете възражение чрез „новото“ дружество. Необходимо 
е да се осведомите от него за срока за това. Към възражението трябва да приложите всички писмени 
доказателства, на които то се основава, а при несъответствие или промяна на Вашите имена или ЕГН – и 
заверени от Вас копия от официалните документи, удостоверяващи съответните данни. „Старото“ дружество 
е длъжно да Ви изпрати решението си по подаденото от Вас възражение с писмо с обратна разписка. 
Когато заявлението за промяна на участие е подадено като електронен документ, възражението може 
да се подаде по електронен път, подписано с квалифициран електронен подпис. В такъв случай към него 
се прилагат сканирани копия от документите в подкрепа на възражението, а „старото“ дружество ще Ви 
уведоми за решението си по електронен път.  
6. Заплащане на такса за прехвърляне
В случай че заявлението за промяна на участие бъде прието от „старото“ дружество, съответно то 
отмени отказа си, е необходимо да му заплатите такса за прехвърляне в размер на ...лв. (посочва се 
конкретният размер на таксата).
Такса не се дължи, когато се прехвърляте поради несъгласие с изменения в правилника на фонда, 
които не произтичат от промени в нормативната уредба.
Таксата се заплаща в офис на дружеството или по негова банкова сметка, като не може да се удържа 
от средствата по индивидуалната Ви партида. Актуална информация за адресите на офисите и банковите 
сметки, по които се заплаща таксата за прехвърляне, е оповестена на интернет страницата на „старото“ 
дружество. Таксата се заплаща в срок до 5-о число на месеца, в който се прехвърлят средствата съгласно 
т. 9. При плащане по банков път таксата се счита за надлежно платена, когато е постъпила по сметката 
на дружеството в този срок (т.е. на практика е необходимо да я внесете няколко дни по-рано). Ако не 
платите таксата в срок, няма да можете да промените участието си. Също така при плащане по банков 
път е необходимо да отбележите в платежния документ трите си имена и ЕГН, както и вида на фонда, 
от който се прехвърляте. 
7. Оттегляне на подаденото заявление
Вие можете да оттеглите заявлението си до 5-о число на месеца, в който се прехвърлят средствата 
по т. 9, като подадете в „новото“ дружество искане по образец. Искането се подава на хартиен носител с 
нотариална заверка на подписа в офис на дружеството, чрез негов осигурителен посредник или по пощата 
с писмо с обратна разписка, или като електронен документ, подписан с квалифициран електронен подпис.
8. Прекратяване на процедурата
Когато е налице отказ за промяна на участие или за разглеждане на заявлението от страна на „ста­
рото“ дружество, Вие сте оттеглили подаденото заявление или не сте платили в срок дължимата такса, 
процедурата за промяна на участието Ви се прекратява и сключеният от Вас осигурителен договор не 
влиза в сила. В такъв случай Вие можете да подадете отново заявление за промяна на участие. 
В случай че сте заплатили такса за прехвърляне, но процедурата Ви е прекратена, имате право таксата 
да Ви бъде възстановена в 14-дневен срок от датите по т. 9.